U จ่อล้างขาดทุนสะสมเกลี้ยง! หลัง STEC ควัก 4.32 พันลบ. ซื้อ “หมอชิตแลนด์”
U จ่อล้างขาดทุนสะสมเกลี้ยง! หลัง STEC ควัก 4.32 พันลบ. ซื้อ “หมอชิตแลนด์”
10 เม.ย. 2562

บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) หรือ STEC เปิดเผยว่า ที่ประชุมคณะกรรมการบริษัทมีมติอนุมัติให้บริษัทเข้าทำสัญญาจะซื้อจะขายหุ้นบริษัท หมอชิตแลนด์ จำกัด จาก บริษัท ยู ซิตี้ จำกัด (มหาชน) หรือ U จำนวน 29,550,000 หุ้น มูลค่าหุ้นที่ตราไว้หุ้นละ 27.25 บาท คิดเป็น 100% ของทุนจดทะเบียนชำระแล้ว รวมเป็นเงินจำนวนทั้งสิ้น 4,320,000,000 บาท
ทั้งนี้  บริษัท หมอชิตแลนด์ จำกัด เป็นเจ้าของกรรมสิทธิ์แต่เพียงผู้เดียวโดยถูกต้องตามกฎหมายซึ่งที่ดินจำนวน 63 แปลง ตั้งอยู่ที่ตำบลจอมพลอำเภอจตุจักร กรุงเทพมหานคร เนื้อที่ดินรวมประมาณ 11 ไร่ 0 งาน 40.7 ตารางวา
พร้อมกันนั้น คณะกรรมการบริษัทยังอนุมัติให้บริษัทดำเนินการพัฒนาโครงการ หมอซิต คอมเพล็กซ์ บนที่ดินดังกล่าว เป็นโครงการก่อสร้างอาคารแฝดสำนักงานให้เช่า สูง 36 ชั้นและชั้นใต้ดิน 3 ชั้น โดยชั้นบนสุดของอาคารมีโครงสร้างเชื่อมกันทำเป็นสวนลอยฟ้า มีร้านค้าและสกายวอล์กเชื่อมบีทีเอสหมอซิต วงเงินลงทุนในการพัฒนาโครงการ ฯ ประมาณ 7,790,000,000 บาท เมื่อได้เข้าทำสัญญาจะซื้อจะขายหุ้น หมอชิตแลนด์ แล้ว จึงรวมเป็นมูลค่ารวมของสิ่งตอบแทน จำนวน 12,110,000,000 บาท
สำหรับ แหล่งเงินทุนที่ใช้ บริษัทจะใช้แหล่งเงินทุนจากช่องทางต่างๆ อาทิ เงินทุนหมุนเวียน เงินสดจากผลประกอบการที่จะได้รับเป็นปรกติจากการดำเนินธุรกิจของบริษัทฯ เงินกู้จากสถาบันการเงิน หุ้นกู้ระยะยาว เป็นต้น ทั้งนี้บริษัทฯ จะพิจารณาแหล่งเงินทุนที่จะใช้ตามความเหมาะสม
ทั้งนี้จากการตรวจสอบของ “ข่าวหุ้นธุรกิจออนไลน์” พบว่า ข้อมูลจากงบการเงินล่าสุด U มีขาดทุนสะสม ณ งบปี 2561 อยู่ที่ 560.89 ล้านบาท ภายหลังจากก่อนหน้านี้ได้ทำการลดทุนลดพาร์เพื่อล้างขาดทุนสะสมที่มีอยู่ราว 9.51 พันล้านบาท โดยหากมี STEC และ U ทำรายการซื้อขายเสร็จสิ้นคาดว่าจะส่งผลให้ U มีกำไรพิเศษจากการขายบริษัทย่อย ซึ่งจะสามารถล้างขาดทุนสะสมได้หมดทันที